Document ID: /roh_data/filtered/fineweb-2-filterrobots_roh.jsonl.gz/45456

En l’Europa èn passa 1’000 plantas che vegnan cultivadas a moda convenziunala patentadas. Quai malgrà ch’i na dastgass tenor dretg europeic gnanc dar tals patents. Sco che las organisaziuns Swissaid, Public Eye, Pro Specie Rara e Biorespect communitgeschan, sajan allevaturs ed allevaturas en consequenza adina pli restrenschids. Quai demussia ina retschertga da la coaliaziun: «No Patents on Seeds», per rumantsch: naginas patentas sin sems.
Patents dettia per exempel per tratgas da broccoli, tomatas, spinat, salata ni er ierdi. Responsabels per questa situaziun sajan gronds concerns d’agrochemia sco Bayer u er Syngenta. La coaliziun pretenda or da quest motiv mesiras da la politica.
Patentas sin modificaziuns geneticas
Tenor la coaliziun dovran ils concerns d'agrochemia differentas strategias per guntgir il scumond da patenta existent. Uschia sugereschan las annunzias da patent modificaziuns geneticas, malgrà che quellas n’èn per gronda part betg vegnidas applitgadas. En la gronda part dils cas na fissan modificaziuns geneticas er betg stadas necessarias.
En auters cas pretendan concerns er ina patenta sin in segn caracteristic d’ina plantina ed in genotip che cumpara en moda natirala, independentamain da la metoda da cultivaziun.
Per agir cunter quai saja la politica dumandada, scriva la coaliziun. En l'Austria ha il parlament gia approvà ina lescha da patenta naziunala che scumonda explicitamain las patentas sin plantas cultivadas convenziunalas. En Svizra ha il parlament acceptà ina moziun per dapli transparenza en connex cun ils dretgs da patenta per plantas.